Pielikums Nr. 1

Informatīvajam ziņojumam “Par 2016. gada 2. februāra sēdes protokollēmuma (Nr. 5; 32.§) “Rīkojuma projekts “Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā. Mērķarhitektūra v1.0” 2. punkta izpildi”

**Projekta “Valsts un pašvaldību iestāžu tīmekļvietņu vienotā platforma” ideja**

Projekta būtība – **izveidot vienotu tehnisku platformu ar vienu satura pārvaldības sistēmu (turpmāk – SPS), kas tiks izmantota platformā izvietoto iestāžu tīmekļvietņu satura pārvaldībai.** SPS tiks realizēta kā pakalpojums, kas ļaus veidot jaunas vietnes un pielāgot tās iestāžu vajadzībām, ievērojot iepriekš noteiktus nosacījumus, piemēram, par funkcionalitāti, lietojamību, dizainu.[[1]](#footnote-1)

Projekta realizācija paredz šādus tīmekļvietņu pārvaldības pamatprincipus:

* valstī ir vienota, centralizēta satura pārvaldības sistēma, uz kuru tīmekļvietņu pāreja notiek pakāpeniski 3–5 gadu laikā;
* ir vienotas vadlīnijas tīmekļvietņu izveidē, funkcionalitātē un satura pārvaldībā;
* valstī veic centralizētu tīmekļvietņu izmitināšanu;
* satura sagatavošanu un ievadi katra iestāde veic patstāvīgi.

**Projekts paredzēts valsts iestāžu informatīvo tīmekļvietņu izveidei un izvietošanai uz vienotas portālu platformas.** Šis risinājums paredz centralizētas uzturēšanas un decentralizētas pārvaldības pieeju. Proti, tīmekļvietnes konfigurē un administrē (veic satura ievadi) pašas iestādes, bet tehniski portālu platformu uztur centralizēts Tehniskā resursa turētājs – Valsts reģionālās attīstības aģentūra (turpmāk – VRAA).

Būtiski, ka katrai iestādei, tāpat kā līdz šim, ir sava tīmekļvietne, kurai lietotāji piekļūst, interneta pārlūka programmā ierakstot esošo tīmekļvietnes adresi (domēnu).

**Portālu platformas elementus savām vajadzībām varēs izmantot arī pašvaldības**, veidojot un izvietojot vietnes uz platformas bāzes (atkalizmantošanas princips).

**Projekts tiks realizēts, izmantojot uz atvērtiem standartiem balstītus tehnoloģiskus risinājumus**, ievērojot atbilstošas drošības prasības. Kā norādīts “Informācijas sabiedrības attīstības pamatnostādnēs 2014.–2020. gadam”, atvērto standartu izmantošana ilgtermiņā nodrošina platformneatkarīgu vidi datu savietošanai un izmantošanai, kas ir būtisks aspekts, ņemot vērā, ka sistēmu un risinājumu integrēšanas un savietošanas apjomi pieaug, un nepieciešams nodrošināt iespējami universālu veidu saziņai ar dažādu izstrādātāju risinājumiem.[[2]](#footnote-2)

Vienlaikus ar projekta realizēšanu **paredzēts pārņemt arī Eiropas Parlamenta un Padomes Direktīvu par publiskā sektora struktūru tīmekļvietņu un mobilo lietotņu piekļūstamību** (plānots, ka tā stāsies spēkā 2016. gada rudenī), kas nosaka vairāku tehnisku jauninājumu un papildinājumu ieviešanu. Ja Direktīvas prasības iestādes īstenotu katra atsevišķi, tas būtu būtisks resursu patēriņš katrai no tām, turklāt prasību ieviešana būtu atšķirīga. Īstenojot Projektu, Direktīvas prasības var ieviest uzreiz, iestrādājot portālu platformā, un šos elementus saņemtu visas vietnes.

**Esošās situācija un būtiskās problēmas tajā**

Valsts pārvaldes tīmekļvietnēm mūsdienās jābūt atbalsta instrumentam kvalitatīvu valsts pakalpojumu sniegšanā – to funkcionalitātei, struktūrai un dizainam, kā arī saturam jābūt vienkāršam, ērti lietojamam un uz iedzīvotāju vajadzībām vērstam.

2015. gadā e-indeksā[[3]](#footnote-3), mērot valsts pārvaldes iestāžu tīmekļvietņu pieejamību cilvēkiem ar īpašām vajadzībām (WCAG tests jeb atbilstība W3C izstrādātā WCAG 2.0 standarta AA līmenim), noskaidrots, ka tikai 12 iestādes no 102 vērtētajām sasniedz augstu līmeni, 36 iestādes – vidēji augstu līmeni, 40 iestādes – vidēji zemu līmeni un 12 iestādes – zemu līmeni (2 iestādes sistēma vispār nevarēja novērtēt).

Pārskatā “Latvijas e-indekss” norādīts, ka 2015. gadā, vērtējot iestāžu tīmekļvietņu atbilstību mobilajai versijai (ar Google vērtētāju), noskaidrots, ka no 102 vērtētajām vietnēm atbilstošas lietošanai mobilajās ierīcēs ir tikai 18 vietnes, no kurām 4 ir ministriju un 14 iestāžu tīmekļvietnes. Ņemot vērā, ka tīmekļvietņu atbilstība mobilajai versija tiek vērtēta arī citos pētījumos (piemēram, *e-Government Benchmark, United Nations eGovernment Survey*), šim rādītājam pievēršama pastiprināta uzmanība. Rezumējot, Latvijā tikai 1 no 5 publiskās pārvaldes tīmekļvietnēm ir draudzīga lietošanai mobilajās ierīcēs.

Valsts kancelejai veicot 99 iestāžu aptauju 2016. gada septembrī[[4]](#footnote-4), noskaidrots, ka valsts pārvaldē tiek uzturētas 165 tīmekļvietnes. Aptaujā atklājas, ka teju puse (44,8 %) valsts iestāžu tīmekļvietņu ir novecojušas (ir vecākas par 6 gadiem; vairāk nekā 11 % izstrādātas 2005. gadā vai vēl agrāk), lielākoties tās neatbilst nedz sabiedrības, nedz mūsdienu tehnoloģiju prasībām. Kopaina ir nepārskatāma, sarežģīta un sadrumstalota, nav vienotas pieejas.

Pētījumā “Ziņojums par optimālāko pārvaldības modeli tīmekļa vietnēm”, kas veikts 2012. gadā, noskaidrots, ka tikai 15 no 115 valsts iestāžu vietnēm iedzīvotāju aptaujā tolaik atzītas kā kopumā labas.[[5]](#footnote-5) Viszemākais vērtējums bieži saņemts par tīmekļvietnes funkcionalitāti un struktūru, tādējādi norādot uz tās sarežģītību un nepārskatāmību no lietotāja viedokļa. Lietotāji un eksperti aptaujās vairākkārt norādījuši uz grūtībām atrast meklēto informāciju, kā arī tās sarežģītību. Lai gan pēdējos pāris gados neliela daļa iestāžu veido jaunas tīmekļvietnes un situācija lēnām uzlabojas, tomēr aizvien šai jomā ir būtiski trūkumi, kas atrisināmi tikai ar kompleksu pieeju.

Būtiski arī izcelt to, ka ar noteiktu regularitāti iestāžu tīmekļvietnes tiek veidotas no jauna vai būtiski pārstrādātas. Tas nozīmē, ka tehniskā specifikācija tiek izstrādāta katru reizi no jauna, tādējādi vairākkārtīgi tērējot administratīvos resursus. Savukārt veiksmīgi risinājumi citur netiek atkārtoti SPS nesavietojamības dēļ.

Tīmekļvietņu pārvaldība valsts pārvaldē pašlaik nav optimāla, situācija ir ļoti sadrumstalota. Katras tīmekļvietnes izveide vai attīstība ir atkarīga no konkrēto darbinieku izpratnes un zināšanām par IKT jomu un iedzīvotāju vajadzībām, kā arī iestādei pieejamajiem finanšu līdzekļiem.

Valsts iestādēm ir pienākums informēt iedzīvotājus par viņiem pieejamajiem valsts pakalpojumiem, kas notiek arī ar valsts pārvaldes iestāžu tīmekļvietņu palīdzību. Tas norādīts arī Latvijas Nacionālajā attīstības plānā 2014.–2020. gadam, kur minēts, ka iedzīvotājiem jebkurā Latvijas vietā ir pieejami valsts un pašvaldību pakalpojumi elektroniskā veidā un iedzīvotājiem jābūt labi informētiem par šīm iespējām.[[6]](#footnote-6)

**Ņemot vērā minēto, nepieciešams kompleksi risināt problēmas, kas skar valsts pārvaldes iestāžu tīmekļvietņu tehniskā nodrošinājuma organizāciju.** Piedāvātajiem risinājumiem jābūt īstenojamiem gan īstermiņā, gan ilgtermiņā un jāsniedz ieguvumi gan sabiedrībai, gan valsts pārvaldes iestādēm.

Balstoties uz iepriekš minēto un izvērtējot esošo situāciju, konstatētas šādas būtiskākās (bet ne vienīgās) problēmas, kas būtu kompleksi risināmas projekta realizācijā:

* Tīmekļvietņu administrēšana un pārvaldība vairumā gadījumu tiek organizēta decentralizēti katrā iestādē. Šādā situācijā ir problemātiski nodrošināt efektīvu informācijas resursu un to drošības pārvaldību.
* Nav vienotas pieejas valsts pārvaldes komunikācijas nodrošināšanai tīmekļvietnēs. Lai pozicionētu valsts pārvaldi kā vienotu veselumu, arī tīmekļvietnēm nepieciešama vienota funkcionalitāte, līdzīga struktūra u. tml., tādējādi iedzīvotājiem piedāvājot atpazīstamu vidi un vienotus navigācijas principus. Tas ļautu lietotājiem vieglāk orientēties valsts iestāžu tīmekļvietnēs un ātrāk atrast meklēto informāciju.
* Tīmekļvietnes veidotas ar dažādu programmatūru, un to arhitektūras principi atšķiras. Tās bieži tiek veidotas no nulles, neizmantojot jau gatavas tehnoloģijas un labo praksi, kā arī ne vienmēr izmantojot koplietošanas komponentus. Atbilstoši Valsts kancelejas veiktās aptaujas rezultātiem,[[7]](#footnote-7) 99 valsts iestādes uztur vairākus desmitus dažādu SPS. 49% gadījumu šīs sistēmas ir individuāli izstrādātas, pārējās – Drupal, WordPress, Joomla, SiteCore, SilverStripe, Avalon, OpenCMS, InSite, Alpha CMS, CKEditor, Orchard, Advantage CMS, Django, Leaf, Modx, Constructor, Cuyahoga, Moodle, Zuya u.c. Līdz ar to ir apgrūtināta sistēmu un vietņu integrēšana. Tās nav iespējams integrēt nedz savā starpā, nedz arī ar iestāžu pamatdarbības sistēmām (piemēram, automatizētai informācijas pārpublicēšanai).
* Daļa satura kategorijas valsts iestāžu tīmekļvietnēs atkārtojas – visās vietnēs jābūt kontaktinformācijas, apmeklētāju pieņemšanas, iestādes apraksta un struktūras, iepirkumu, vakanču sadaļām utt. Attiecīgi katru reizi, veidojot jaunu tīmekļvietni, šīs kategorijas arī tiek izstrādātas no jauna tā vietā, lai veidotu koplietošanas komponentus – vienreiz izstrādātus funkcionālos un vizuālos elementus tīmekļvietnēm, ko varētu izmantot visas iestādes (atkalizmantošanas princips).
* Decentralizēts un sadrumstalots IKT infrastruktūras nodrošinājums. Lai gan pēdējos gados ar ES līdzfinansējuma atbalstu situācija ir uzlabojusies, tomēr valsts līmenī vēl joprojām situācija ar neefektīvu IKT risinājumu dublēšanu saglabājas un ir risināma. Balstoties uz aptaujas rezultātiem,[[8]](#footnote-8) aptuveni 30% gadījumu iestāžu tīmekļvietnes atrodas uz iestādes serveriem, ap 50% – ārējā datu centrā pie ārpakalpojuma sniedzēja, bet atlikusī daļa atrodas nozares ministrijas datu centrā (padotības iestāžu gadījumā) vai tām izvēlēts cits izmitināšanas risinājums.
* Neatbilstība Eiropas Parlamenta un Padomes Direktīvai par publiskā sektora struktūru tīmekļvietņu un mobilo lietotņu piekļūstamību, kuras tekstu Padome apstiprināja 2016. gada 16. jūnijā, un 2016. gada 18. jūlijā Padome pieņēma nostāju pirmajā lasījumā. Plānots, ka minētā direktīva stāsies spēkā 2016. gada oktobrī. Kad tā būs pieņemta, dalībvalstīm tā būs jātransponē valsts tiesību aktos 21 mēneša laikā pēc tās spēkā stāšanās dienas. Pēc tam dalībvalstīm būs atvēlēti 12 mēneši noteikumu piemērošanai jaunām publiskā sektora struktūru tīmekļa vietnēm, 24 mēneši – esošām tīmekļa vietnēm un 33 mēneši – publiskā sektora struktūru mobilajām lietotnēm.

**Būtiskākie projekta realizācijas ieguvumi**

* Pilnveidota uz iedzīvotājiem vērsta valsts pārvaldes komunikācija, piedāvājot **uz vienotiem pamatprincipiem balstītu tīmekļvietņu** struktūru, lietotājiem atpazīstamu vidi un navigāciju.
* **Resursu ekonomija –** (1) gan izstrādājot, uzturot un attīstot vienu platformu vairākiem lietotājiem (iestādēm), (2) gan uzlabojot tīmekļvietņu pārvaldību, izmitinot platformu loģiski vienotajā datu centrā, (3) gan izmantojot dažādu pakalpojumu un tehnisko risinājumu atkalizmantošanas iespējas, (4) gan arī vienlaikus būtiski ceļot visu valsts iestāžu tīmekļvietņu kvalitāti un padarot to administrēšanu ātrāku un ērtāku, tādējādi taupot visus resursus – finanšu, darba un laika.[[9]](#footnote-9)
* Tīmekļvietņu **pieejamība cilvēkiem ar īpašām vajadzībām**, kā arī **atbilstība lietošanai mobilajās ierīcēs**, ko nosaka Eiropas Parlamenta un Padomes **Direktīva par publiskā sektora struktūru tīmekļvietņu un mobilo lietotņu piekļūstamību**.
* V**ienots meklēšanas serviss** valsts iestāžu tīmekļvietnēs.
* IT **drošības** līmeņa uzlabošana.
* Visām iestādēm vienlīdz **augsts tehniskais atbalsts problēmu risināšanas gadījumā**, tai skaitā vienots zvanu centrs konsultāciju sniegšanai (atrodas VRAA). Programmatūras atjauninājumu, jaunu koplietošanas elementu pieejamība visām uz platformas esošajām vietnēm u. tml.

**Projekta īstenotāji, termiņi un plānotās izmaksas**

Projektu īstenos Valsts kanceleja un VRAA. Projekta kopējais īstenošanas laiks nepārsniegs 36 mēnešus un finansējuma apjoms – 2  milj. eiro, būtiskākās izmaksu pozīcijas veidojot portālu platformas un saistīto servisu prasību definēšanai, platformas komponentu un projekta tvērumā iekļauto institūciju tīmekļvietņu izstrādei.

1. Projektu programmas “Publisko pakalpojumu daudzkanālu sniegšanas IKT atbalsta nodrošināšana” apakšprogrammas “Valsts iestāžu tīmekļu vietņu attīstība uz vienotas portālu platformas bāzes” koncepcija. 2014. gads. <http://bit.ly/2ceiz2s> [↑](#footnote-ref-1)
2. Informācijas sabiedrības attīstības pamatnostādnes 2014.–2020. gadam (Apstiprinātas ar Ministru kabineta 2013. gada 14. oktobra rīkojumu Nr. 486.) <http://bit.ly/2crN2Gr> [↑](#footnote-ref-2)
3. Latvijas valsts iestāžu e-Indekss un e-pārvaldes attīstības pārskats 2015. <http://bit.ly/2cBNapG> [↑](#footnote-ref-3)
4. Valsts kancelejas aptauja 2016. gada 2.–12. septembrī “Dati par valsts iestāžu tīmekļvietnēm”, kurā aptaujātas 99 iestādes. <https://goo.gl/forms/0wSpwZbk192wkxhc2> [↑](#footnote-ref-4)
5. Valsts kancelejas pētījums “Ziņojums par optimālāko pārvaldības modeli tīmekļa vietnēm”, 2012. <http://bit.ly/2cvFp3x> [↑](#footnote-ref-5)
6. Latvijas Nacionālais attīstības plāns 2014.–2020. gadam <http://bit.ly/2d1jvE6> [↑](#footnote-ref-6)
7. Valsts kancelejas aptauja 2016. gada 2.–12. septembrī “Dati par valsts iestāžu tīmekļvietnēm”, kurā aptaujātas 99 iestādes. <https://goo.gl/forms/0wSpwZbk192wkxhc2> [↑](#footnote-ref-7)
8. Valsts kancelejas aptauja 2016. gada 2.–12. septembrī “Dati par valsts iestāžu tīmekļvietnēm”, kurā aptaujātas 99 iestādes. <https://goo.gl/forms/0wSpwZbk192wkxhc2> [↑](#footnote-ref-8)
9. Informācijas sabiedrības attīstības pamatnostādnes 2014.–2020. gadam (Apstiprinātas ar Ministru kabineta 2013. gada 14. oktobra rīkojumu Nr. 486.) <http://bit.ly/2crN2Gr> [↑](#footnote-ref-9)